MONO ความท้าทายกำไร.!?
การประกาศปีหน้า จะพลิกกลับมามีกำไรของบริษัท โมโน เทคโนโลยี จำกัด (มหาชน) หรือ MONO ถือเป็นเป้าหมายที่ยิ่งใหญ่และ‘ท้าทายมว๊ากกก...’
20 พ.ย. 2562

สำนักข่าวรัชดา
การประกาศปีหน้า จะพลิกกลับมามีกำไรของบริษัท โมโน เทคโนโลยี จำกัด (มหาชน) หรือ MONO ถือเป็นเป้าหมายที่ยิ่งใหญ่และ‘ท้าทายมว๊ากกก…’
มีคำถามตามมาทันทีว่า จะทำได้จริงหรือ..?
เพราะหากย้อนไปดูผลประกอบการช่วง 4 ปีที่ผ่านมา..จะเห็นว่าขาดทุนแทบทุกปี มีแค่ปี 2560 ที่พลิกมามีกำไร แต่ก็น้อยมาก
โดยปี 2558 มีรายได้รวม 1,925 ล้านบาท ขาดทุนสุทธิ 486 ล้านบาท ปี 2559 มีรายได้รวม 2,112 ล้านบาท ขาดทุนสุทธิ 249 ล้านบาท ปี 2560 มีรายได้รวม 2,575 ล้านบาท พลิกมามีกำไร 58 ล้านบาท ปี 2561 มีรายได้รวม 2,512 ล้านบาท ขาดทุนสุทธิ 193 ล้านบาท 
ขณะที่ปีนี้ ต้นทุนค่าไลเซนส์และค่ามักซ์หายไป จึงถูกคาดหวังว่า จะเห็นผลงานที่ดีขึ้น
แต่ MONO ก็ยังทำนักลงทุนผิดหวังซ้ำแล้วซ้ำเล่า…กับงบไตรมาส 3/62 ที่ขาดทุนสุทธิสูงถึง 177 ล้านบาท เพิ่มขึ้น 153.48% จากช่วงเดียวกันปีก่อนที่ขาดทุนสุทธิ 70 ล้านบาท และมีรายได้รวม 527 ล้านบาท ลดลง 8.61% จากช่วงเดียวกันของปีก่อนที่รายได้รวม 576 ล้านบาท
ส่งผลให้ 9 เดือนแรกปีนี้ ขาดทุนสุทธิไปแล้ว 385 ล้านบาท เพิ่มขึ้นจากช่วงเดียวกันปีก่อน ที่ขาดทุนสุทธิ 37 ล้านบาท
ขณะที่ปัจจุบัน MONO ขาดทุนสะสมปาเข้าไป 1,582 ล้านบาทแล้ว ซึ่งแว่ว ๆ มาว่าเตรียมจะล้างขาดทุนสะสมเร็ว ๆ นี้
นั่นหมายความว่า ถ้า MONO กลับมามีกำไรเมื่อไหร่..? ก็สามารถจ่ายปันผลได้ทันที
แต่โจทย์ของ MONO อยู่ที่ว่า จะพลิกมามีกำไรได้อย่างไร..? และจะมาจากตรงไหน…?
ต้องยอมรับว่า ลายเซ็นของ MONO เป็นช่องหนัง สิ่งที่ตามมา คือ ค่าลิขสิทธ์ที่ต้องจ่ายให้กับค่ายหนังต่าง ๆ
ดังนั้นถ้า MONO ต้องการสร้างเรตติ้ง ความหลากหลายของหนังต้องมากขึ้น ต้องมีหนังใหม่ ๆ มาฉายต่อเนื่อง นั่นเท่ากับว่าต้นทุนค่าลิขสิทธิ์ที่เพิ่มขึ้นด้วย
ตรงนี้เป็นปัญหาใหญ่ที่ MONO ยังแก้ไม่ตก…กลายเป็นบ่วงฉุดรั้งกำไรในช่วงที่ผ่านมา
ในแง่เรตติ้งช่อง ก็ถือว่าไม่เลว…ช่อง MONO29 รั้งอันดับ 3 เป็นรองแค่ช่อง 7 และช่อง 3 เท่านั้น แต่…ทำไมรายได้สื่อโฆษณาทีวีในไตรมาส 3/62 ถึงลดลง 7.85% จากช่วงเดียวกันปีก่อน และลดลง 24.40% จากไตรมาสก่อน
ไม่รู้ว่าเป็นเพราะเอาหนังเก่ามาฉายวนหรือเปล่า ที่ทำให้เอเจนซี่ค่ายต่าง ๆ พากันเมิน…เม็ดเงินโฆษณาถึงไม่เข้าเป้า
นี่เห็นว่า ต้นปีหน้าเตรียมปรับขึ้นค่าโฆษณา ช่วงไพรม์ไทม์ (เวลาตั้งแต่ 17.00–22.00 น.) จาก 1.5 แสนบาทต่อนาที เป็น 3 แสนบาทต่อนาที ส่วนช่วงเวลาอื่นปรับขึ้นจากเดิม 3-3.5 หมื่นบาทต่อนาที เป็น 8 หมื่นบาทต่อนาที
ก็ไม่รู้ว่าจะช่วยเพิ่มรายได้ หรือจะยิ่งทำให้โฆษณาหดหาย เพราะทุกวันนี้สถานการณ์แข่งขันมันดุเดือดเหลือเกิน…
จะหันไปพึ่งพารายได้จาก MONOMAX แอปพลิเคชันที่รวมความบันเทิงทั้งหนัง ซีรีส์ กีฬา ซึ่งคาดว่ามีโอกาสเติบโตอีกมากในอนาคต แต่ก็ยังมีสัดส่วนที่น้อยอยู่ มียอดดาวน์โหลด 5.5 ล้านราย และมีสมาชิกที่ใช้บริการสม่ำเสมอแค่ 6 หมื่นรายเท่านั้น
ส่วนธุรกิจใหม่บริการ IPTV ที่ร่วมกับบริษัท ทริปเปิลที บรอดแบนด์ จำกัด (มหาชน) หรือ TTTBB (3BB) จะช่วยสร้างรายได้ได้อีกทาง แต่มองอีกมุมก็อาจทำให้ฐานคนดูช่อง MONO29 หนีไปดู IPTV แทน และจะทำให้เรตติ้งมีปัญหาหรือไม่..?
แหม๊…ดู ๆ ไปก็น่าเหนื่อยใจแทนผู้บริหาร MONO เหมือนกันนะ…
ยังไงก็เอาใจช่วยให้บรรลุเป้าหมายแล้วกัน…จะได้ช่วยกู้ชีพหุ้น MONO ให้กลับมามีชีวิตชีวาอีกครั้ง
หลังจากที่ราคาดิ่งเหวแบบกู่ไม่กลับ แถมมูลค่าการซื้อขายต่อวันก็เบาบางเหลือเกิน…จนทุกวันนี้แทบไม่มีใครเหลียวแลแล้ว
…อิ อิ อิ…